ועדת הכנסת, כנסת 15, פרוטוקול מספר 141, 2000-12-04 10:00

סאלח טריף: אני פותח את ישיבת הוועדה.

סאלח טריף: הנושא הראשון על סדר-היום הוא ערעורים על החלטת יו"ר הכנסת והסגנים שלא לאשר דחיפות הצעות לסדר-היום.

סאלח טריף: הערעור הראשון הוא של חבר-הכנסת מוחמד כנעאן בנושא "תפיסת שבעה חשודים בריגול לטובת החיזבאללה מהכפר אבו סנאן".

סאלח טריף: חבר-הכנסת כנעאן איננו נוכח, ולכן ערעורו נדחה.

סאלח טריף: ערעור אחר הוא של בר-הכנסת מאיר פרוש, בנושא "חילול השבת על-ידי ראש הממשלה ושר המשפטים".

סאלח טריף: חבר-הכנסת פרוש איננו נוכח, ולכן גם ערעורו נדחה.

סאלח טריף: 2.

סאלח טריף: הוספת חבר לסיעות "האיחוד הלאומי – ישראל ביתנו" לוועדת הפנים ואיכות הסביבה ולוועדה לתקציב הביטחון

סאלח טריף: מה אומרת ההחלטה בעניין הוספת חבר לוועדת הפנים?

בנימין אלון: ההחלטה אומרת: "הוועדה מקצה מקום לסיעת 'האיחוד הלאומי – ישראל ביתנו' בוועדת הפנים".

סאלח טריף: במקום מי?

בנימין אלון: לא נאמר במקום מי.

בנימין אלון: דבר דומה יש גם עם ועדת תקציב הביטחון.

סאלח טריף: בעניין הוועדה לתקציב הביטחון צריך לבקש מוועדת החוץ והביטחון או מוועדת הכספים.

סאלח טריף: יושב-ראש הסיעה יכול להחליט את מי הוא מחליף.

בנימין אלון: אבל אז מדובר בהגדלת מספר החברים גם בוועדה הזאת, אלא אם כן מישהו פורש.

סאלח טריף: זאת ועדת משנה.

סאלח טריף: אנחנו נחליט להוסיף עוד חבר.

ראובן ריבלין: אם יושב-ראש סיעה, כבא כוח הסיעה, חושב שהוא צריך להחליף חבר בוועדה מסוימת בגלל שהחבר לא מקיים את החלטות הסיעה, מה הוא צריך לעשות?

סאלח טריף: הוא צריך להודיע לי ואני מודיע על כך במליאה.

בנימין אלון: אם החבר נמצא בוועדה ומתעקש, אז צריך את זה.

סאלח טריף: בעניין ועדת הפנים אני אטפל.

סאלח טריף: 3.

סאלח טריף: פניית חה"כ רחבעם זאבי בדבר מינוי לסגן יו"ר הכנסת מטעם סיעות "האיחוד הלאומי – ישראל ביתנו"

סאלח טריף: אנחנו עוברים לדיון בנושא מינוי סגן ליו"ר הכנסת מטעם סיעות "האיחוד הלאומי – ישראל ביתנו".

בנימין אלון: אדוני היושב-ראש, אמרת לפרוטוקול: "אני מוכן לבלוע את העניין של סגן יושב-ראש נוסף, ממילא הנשיאות הזאת הפכה להיות למן גוף גדול, אבל אני לא מוכן לקבל את ההצעה להפוך את הוועדה לעובדים זרים לוועדה סטטוטורית".

בנימין אלון: ברוח דבריך התקבלה פה החלטה, שלא מקבלים את ההצעה של אופיר פינס בעניין הוועדה לעובדים זרים, אבל כן מקבלים עוד סגן.

בנימין אלון: היועץ המשפטי אמר שזה בסמכות הוועדה.

סאלח טריף: אנחנו בבעיה, מכיוון שאם הבחירות יוקדמו הרי שבעוד כחודשיים הכנסת תתפזר.

סאלח טריף: השאלה היא מדוע שלא נעשה עם הסיעה הזאת צדק בחודשיים שנותרו.

סאלח טריף: אני לא מעוניין להילחם את מלחמתה של יהדות התורה בעניין זה.

ראובן ריבלין: אני מוכן שהוועדה תמליץ לפני יושב-ראש הכנסת, שהואיל ואנחנו נמצאים בשלהי הכנסת, אנחנו ממליצים שחבר הכנסת רחבעם זאבי ימונה לסגן יו"ר הכנסת.

רחבעם זאבי: אני לא מסכים להנמקה.

רחבעם זאבי: המינוי צריך להיות היות שעשו עוול לסיעת האיחוד הלאומי.

סאלח טריף: אין סיכוי שמישהו מיהדות התורה יתפטר לצורך העניין.

אופיר פינס-פז: אני מבקש שתהיה החלטה, שוועדת הכנסת קוראת לשמואל הלפרט להתפטר מתפקידו, ואני רוצה שזה יוקרא במליאה.

בנימין אלון: אל תנקוב בשם, אלא תאמר חבר ביהדות התורה.

סאלח טריף: היום אקרא את ההחלטה הזאת, ואם עד מחר חבר הכנסת הלפרט לא יתפטר אנחנו נביא את זה פעם נוספת לוועדה.

רחבעם זאבי: אני לא מסכים.

רחבעם זאבי: אמרתי אתמול, שמדיניות ההבלגה הוכיחה את עצמה כשגויה גם במישור הלאומי וגם שלנו פה בוועדה.

רחבעם זאבי: שנה וחצי אתם מושכים אותנו.

רחבעם זאבי: מדובר בשתי החלטות נפרדות, שאין קשר ביניהן.

שאול יהלום: גם אם חבר הכנסת הלפרט לא יתפטר, הם יקבלו.

סאלח טריף: אני מבקש להחליט, שוועדת הכנסת קוראת לחבר הכנסת הלפרט להתפטר.

רחבעם זאבי: כדאי לדבר אתו לפני שקוראים לו להתפטר, ולהגיד לו שאם לא כן יודיעו על כך במליאה.

סאלח טריף: אני אודיע לחבר הכנסת הלפרט על ההחלטה, והיה והוא לא מעוניין לשמוע נודיע על כך במליאה.

סאלח טריף: מי בעד לאשר את ההחלטה הזאת, ירים את ידו.

סאלח טריף: ה צ ב ע ה בעד – רוב נגד – אין

סאלח טריף: ההחלטה אושרה.

סאלח טריף: מי בעד לאשר סגן נוסף ליו"ר הכנסת, מסיעת "האיחוד הלאומי – ישראל ביתנו"?

סאלח טריף: מי נגד?

סאלח טריף: ה צ ב ע ה בעד – רוב נגד – אין

סאלח טריף: שתי ההחלטות התקבלו.

רחבעם זאבי: הוועדה צריכה להחליט שמית מיהו הסגן.

סאלח טריף: תאמרו לי מי הסגן הנוסף שבחרתם בו בסיעה, ואני אביא את זה למליאה להצבעה.

בנימין אלון: הסיעה החליטה על חבר הכנסת זאבי.

סאלח טריף: ביקשתי לקבל דיווח על פעילות המרכז למחקר ומידע ועל פעילות הספרייה בכנסת.

סאלח טריף: הקמנו את המרכז למחקר ומידע ביוזמתו של יו"ר הכנסת, כדי לתת כלים חשובים מאוד לפעילותו של חבר הכנסת.

סאלח טריף: אנחנו מבקשים לקבל מכם סקירה ממצה, כדי לראות מה נעשה ומה מתכוונים לעשות בעתיד.

סאלח טריף: דוקטור ורשבסקי, מנהל צוות ההקמה, בבקשה.

יעקב ורשבסקי: בתחילת השנה התבקשתי על-ידי יו"ר הכנסת לטפל בהקמה של המרכז למחקר ומידע, יחד עם יוסי אביבי, שנמצא פה, שהוא איש ארגון בתעשייה וניהול שעובד בכנסת כבר הרבה שנים.

יעקב ורשבסקי: הרעיון הוא לא חדש, הוא כבר עלה לפני כעשר שנים כלשכת שירות פנימית לחברי הכנסת, על-מנת לתת שירותי מחקר ומדינה, בעיקר על העבר אבל אולי אפשר ללמוד מהם גם לגבי העתיד.

יעקב ורשבסקי: למעשה מתחילת ינואר החלטנו לפעול בשיטה שלפיה נקים קודם כל צוות גרעיני מצומצם, והוא יגדיר את היעדים, את שיטות העבודה ואת הנהלים, ודרך זה נתקדם תוך כדי הפעולה.

רחבעם זאבי: מרכז המידע ההיסטורי שהיה בספרייה בוטל?

יעקב ורשבסקי: מבחינה ארגונית בספרייה לא נעשו שינויים.

יעקב ורשבסקי: יש בספרייה יחידה קטנה לריכוז מידע.

יעקב ורשבסקי: החלוקה בינינו מבחינת התפיסה היא, שלמעשה הספרייה עוסקת בנושא של רפרנס, של הפניה למקורות קיימים, לחומר קיים, שליפת מגירה.

יעקב ורשבסקי: אנחנו עוסקים בעיבוד ובניתוח ובמחקרים.

רחבעם זאבי: מדוע שני גופים?

יעקב ורשבסקי: אנחנו בשנת ההקמה.

רחבעם זאבי: לפני שמקימים, מתכננים מה מקימים.

רחבעם זאבי: יש לנו גוף מחקר אחד, שקיים כמה שנים.

רחבעם זאבי: מקימים גוף מחקר שני ובצורה מלאכותית אתם קובעים תחומים ביניהם.

רחבעם זאבי: מדוע שלא יהיה גוף אחד?

יעקב ורשבסקי: בהרבה פרלמנטים בעולם יש שני הגופים, שעובדים תחת מטרייה אחת.

רחבעם זאבי: זה נימוק דחוק מאוד, שזה ישנו אצל אחרים.

רחבעם זאבי: אצל האמריקנים יש 30 עוזרים פרלמנטריים לכל חבר פרלמנט, אז מה?

רחבעם זאבי: למה אנחנו צריכים להקים שני גופי מחקר מקבילים, עם חלוקה טכנית או שרירותית?

יעקב ורשבסקי: מבחינת הייעוד, התפקידים והעבודה, הגופים הם לא מקבילים.

יעקב ורשבסקי: אין חפיפה, יש יחסי השלמה.

רחבעם זאבי: מבחינתי כחבר-כנסת הם מקבילים.

רחבעם זאבי: אני כצרכן לא יודע אם זה חומר קיים או חומר שצריך לחקור אותו, ולכן אני לא יודע אל מי לפנות.

רחבעם זאבי: אתה אומר שאם זה חומר קיים אפנה לגוף הישן ואם זה חומר שצריכים לחקור אותו אפנה לחדש.

רחבעם זאבי: יכול להיות שיש חומרים לשניהם, ואני שואל מדוע בכנסת, כשאנחנו רוצים לשמש דוגמה של חיסכון ושל יעילות למדינה כולה, אנחנו בבית של זכוכית, אנחנו בונים שני גופים שצריכים להיות מאוחדים.

שאול יהלום: תן לנו דוגמה שקיימת בהקבלה.

שאול יהלום: נניח שאנחנו מתקרבים ליום הזיכרון ליצחק רבין, ומעניין אותי מה זה מורשת רבין.

שאול יהלום: אומר חבר הכנסת זאבי, כשאני פונה אליך אני לא יודע מה זה, ובנוסף יש מחלקה אחרת שאומרת לי מה נכתב על זה.

שאול יהלום: אבל זה הכל עניין אחד, וחבר הכנסת רוצה את כל החומר מאדם אחד.

רחבעם זאבי: כשאני כחבר-כנסת מזמין נושא מסוים, הרי אינני יודע אם יש על זה חומר כתוב, של אחרים, או שצריכים לחקור אותו מחדש.

רחבעם זאבי: אתם בחקירה של חומר חדש ממילא משתמשים גם בחומרים שנעשו כבר בעבר.

רחבעם זאבי: כלומר תהיה פה כפילות.

רחבעם זאבי: אני עלול לקבל את אותו חומר גם מגוף א' וגם מגוף ב', ואני שואל למה, איפה היעילות, איפה עקרונות הניהול והארגון שאנחנו אמונים עליהן.

יעקב ורשבסקי: יש כאן למעשה שתי שאלות.

יעקב ורשבסקי: אחת היא שאלת אופי הפנייה.

יעקב ורשבסקי: אני מסכים שחבר-כנסת לא צריך לדעת מראש, ייתכן שהשאלה היא משפטית והיא צריכה להגיע בסופו של דבר ללשכה המשפטית ולאו דווקא לספרייה או למרכז המחקר והמידע.

יעקב ורשבסקי: עכשיו אנחנו עושים חלון פנייה אחד, כלומר הניתוב אחר-כך מבחינת העבודה יילך לספרייה בנושאים שהספרייה עוסקת בהם, ולמרכז מחקר ומידע בנושאים שהמרכז עוסק בהם.

יעקב ורשבסקי: עכשיו יש שאלה שנייה, אם יש כפילות או לא.

ראובן ריבלין: בחלון האחד מי יעמוד?

יעקב ורשבסקי: מקבלים את הפנייה, והניתוב הולך כבר למי שצריך לטפל בזה.

שאול יהלום: אתם אנשי מקצוע, ואתם מטפלים ב-120 אנשים שרובם הם לא אנשי מקצוע, וזאת הבעיה שלנו.

שאול יהלום: הרי אם היינו אנשי מחקר בתחום מסוים, היינו הולכים לספרייה באוניברסיטה ולא היינו צריכים אתכם בכלל.

שאול יהלום: אבל אתם מדברים על אנשים שהם הדיוטות, זאת אומרת אנשים שצריכים להיות בקיאים במאה נושאים, כאשר במקרה הטוב המקצוע שלנו הוא אחד או שניים.

שאול יהלום: לכן אנחנו לא יודעים לנתב את העניין.

שאול יהלום: הרעיון הוא שאתם, אנשי המקצוע, לוקחים אותנו בצורה הכי פרימיטיבית שיכולה להיות, ואתם אומרים לנו לאן לפנות.

יעקב ורשבסקי: אני אתן דוגמאות קונקרטיות שיסבירו את התהליך, וזה יהיה יותר פשוט.

יעקב ורשבסקי: נניח שוועדת הכספים דנה בדוח בן-בסט, וחבר ועדה או הוועדה כגוף רוצים הסבר על מס עיזבון: האם מה שניתן על-ידי האוצר תואם מבחינת המוסדות; האם לארצות-הברית בוטל החוק או לא; מה ההשלכות, האם זה מיסוי כפול על כסף שכבר שולם עליו מס או לא.

יעקב ורשבסקי: כאן די טריוויאלי שגם היום בפועל ועדת הכספים יודעת לפנות למרכז מחקר ומידע, היא לא פונה מראש לספרייה.

יעקב ורשבסקי: אבל נניח שהיא היתה פונה לספרייה, אז זה היה עובר אלינו.

יעקב ורשבסקי: כלומר, חבר-הכנסת או הוועדה לא היו צריכים לרוץ מגוף לגוף.

שאול יהלום: מה יש על דוח בן-בסט בספרייה?

יעקב ורשבסקי: לדעתי על דוח בן-בסט אין חומר מעובד, יש חומר גולמי שצריך לרכז אותו, לעבד אותו, לנתח אותו.

שאול יהלום: זאת אומרת שיש חומר בספרייה, אבל אני יכול להיתקע אם הוא לא מרוכז על-ידי איש אחד שיודע שזה גולמי.

שאול יהלום: אבל אם אני רוצה לדעת מה כתוב בדוח בן-בסט, זה יישאר בספרייה.

ראובן ריבלין: זכיתי בקיץ הזה להיות אורח של הסנט ובית הנבחרים האמריקני, יחד עם מזכיר הכנסת.

ראובן ריבלין: ביקרנו במכון מחקר בקפיטול.

ראובן ריבלין: במכון המחקר, שבו עובדים 800 איש, אחד מהנבחרים של הציבור מגיש בקשה למרכז, שבה הוא מבקש חוות דעת שלמה על עניין, למשל השפעתה של הקמת מדינה פלסטינית על מדינת ירדן.

ראובן ריבלין: זה עבר, זה הווה, זה עתיד, זה עניינים פוליטיים ולא פוליטיים.

ראובן ריבלין: הוא מקבל את חוות הדעת באופן דיסקרטי לגמרי, והוא יכול אפילו לעלות ולקרוא את הדברים כאילו זה הנאום שלו, ואיש לא יאמר שמכון המחקר הוא שכתב את הנאום.

ראובן ריבלין: זאת אומרת, פונים למרכז על-מנת לקבל דבר שלם.

ראובן ריבלין: יכולים גם לבקש דבר שלם שהוא קטע.

ראובן ריבלין: אני לא מבין מה הפיצול הזה.

ראובן ריבלין: לכן שאלתי מי נמצא בחלון.

ראובן ריבלין: אגב, שם זה בנוי לפי מחלקות: מחלקת מזרח-תיכון, מחלקת אפריקה, מחלקת אמריקה הלטינית וכיוצא בזה.

שאול יהלום: אנחנו רוצים צינור אחד.

יעקב ורשבסקי: זה מקובל.

יעקב ורשבסקי: בדיוק בגישה שציין חבר הכנסת זאבי, על-מנת לא ליצור פה איזשהו מנגנון מנופח, למעשה התחלנו שלושה אנשים.

יעקב ורשבסקי: חלק מהדברים נמצאים עדיין בתהליך, כלומר חלון אחד, אבל מבחינת התפקוד אין השוואה, כי בקונגרס האמריקני יש לכל חבר קונגרס 18 או 30 עוזרים פרלמנטריים, התקציבים הם לגמרי שונים.

יעקב ורשבסקי: לכן הגישה היתה לבנות את זה בהדרגה, כדי לעשות בשנה הראשונה איזשהו פיילוט לא עם כל חברי הכנסת ולא עם כל הוועדות.

יעקב ורשבסקי: אנחנו עובדים מול חמש ועדות.

יעקב ורשבסקי: נציגים של מרכז המידע, שהם סטודנטים מצטיינים בתואר שני במשפטים ובכלכלה, שעברו סינון מאוד יסודי, נמצאים היום בוועדות במתכונת של צה"ל.

יעקב ורשבסקי: הם תחת פיקוד יו"ר הוועדה, והגוף המנחה אותם הוא מרכז המידע.

יעקב ורשבסקי: הם נמצאים ליד יו"ר הוועדה, ולכן אין לו גם דילמה למי לפנות.

יעקב ורשבסקי: הוא פונה לנציג, והוא כבר מנתב את זה הלאה.

יעקב ורשבסקי: אם זה נושא שצריך לשלוף ממגירה אינפורמציה, כמו נתון שקיים, אז באופן טבעי זה יילך לספרייה.

יעקב ורשבסקי: אם צריך לעשות השוואות, ניתוח כלכלי או ניתוח סטטיסטי, זה יגיע למרכז למידע ומחקר.

שאול יהלום: אנחנו כרגע לא מייצגים את הוועדות, אלא מייצגים את חבר הכנסת הבודד.

שאול יהלום: אם יש דיון בוועדה ויו"ר הוועדה יזמין את המומחה מספר 1 במדינה לנושא, הוא יבוא.

שאול יהלום: זאת אומרת, הוועדה פחות זקוקה לזה.

שאול יהלום: חבר הכנסת הבודד, שמתמודד עם כל זה, הוא זקוק למידע.

שאול יהלום: אם היה לי כחבר-כנסת מומחה כזה צמוד, הייתי אומר לו שהוא ידאג להשיג את המידע.

שאול יהלום: אבל אני נבוך בכל החלונות האלה.

אריה האן: אני מציע לכולם לבקר במרכז המידע ולראות איך העסק הזה פורח.

אריה האן: יש גם 30 עוזרי מחקר, וכל אחד יכול כבר לפנות אליהם.

יעקב ורשבסקי: יש 28 סטודנטים וסטודנטיות, אבל הם לא במשרה מלאה, הם בשווה ערך ל-18 משרות.

יעקב ורשבסקי: מרכז המידע בספרייה מונה 3-4 אנשים.

ראובן ריבלין: שלושה אנשים זה או יותר מדי או שום דבר.

אריה האן: המרכז שלנו הוא כבר במצב של כניסה למחקר עומק, ועשו דברים כאלה בכל מיני נושאים שיעקב יעמוד עליהם, בהצלחה מרובה.

אריה האן: לפי הרעיון המקורי של יו"ר הכנסת, מרכז המחקר והמידע צריך להיות המטרייה של כל המערכות, הוא צריך בסופו של דבר גם לקלוט את הארכיון וגם לקלוט את הספרייה וגם לקלוט את כל המערכות שנותנות שירותים לחברי הכנסת.

אריה האן: בספרייה יש היום 3-4 אנשים, ולכן השאלה של שאול יהלום היא נכונה, אבל התשובה היא שבסופו של דבר הכל יתמזג תחת גג אחד.

אריה האן: זה דבר שאי-אפשר לגמור אותו בשנה, למרות שבשנה עשו הרבה.

רחבעם זאבי: אני מברך על הכוונה להעמיק את המחקר שיעשה בעבור חברי הכנסת וועדות הכנסת, כדי שהעבודה שלנו תהיה יותר מבוססת אחרי 50 שנה.

רחבעם זאבי: אני לא הייתי שותף לכלי שבנינו, לא הייתי ער, וכשהיום מציגים לנו את הדוח אני שואל שאלה עקרונית בתפיסת עולם ארגונית, שיש לי קצת הבנה בה.

רחבעם זאבי: הייתי ראש מחלקת הארגון של צה"ל לפני הרבה שנים, אז קראו לזה מת"מ – מחלקה לתפקידי מטה – ולמדתי את עקרונות הארגון.

רחבעם זאבי: אני לא מבין למה בגוף אחד צריך לעשות שני מוסדות במקביל.

ראובן ריבלין: כי רצו להקים גוף אחד בלי לפגוע בקודם.

רחבעם זאבי: אם יש סיבות אישיות גורליות, אני לא מתערב.

רחבעם זאבי: אבל שיגידו לנו.

רחבעם זאבי: אנחנו ככנסת צריכים להיות ארגון נכון, אנחנו לא גוף פרטי שיכול להרשות לעצמו דברים כאלה אלא גוף ציבורי בבית של זכוכית.

רחבעם זאבי: אחת משתיים: או שמרכז המידע והמחקר הוא הגוף המרכזי שנותן את השירות, ואז הספרייה היא כלי שלו.

רחבעם זאבי: או שמרחיבים את גורם המחקר בתוך הספרייה.

רחבעם זאבי: אבל לא רוצים לחסל את הגוף הקודם, הקימו חדש, אומרים שהחדש יעסוק במחקרים והישן יספק מחקרים או דוחות קיימים.

רחבעם זאבי: אני כחבר-כנסת, כצרכן, צריך לקבל שירותים.

רחבעם זאבי: אני לא יודע למי לפנות, ואומרים לי שביניהם יש סידור עבודה.

רחבעם זאבי: הם קוראים לסידור העבודה הזה חלון, אבל זה לא נכון, כי אני טוען שגם גוף המחקר החדש משתמש במחקרים קיימים, הוא לא חוקר את הכל והוא לא מתחיל להמציא את הגלגל.

רחבעם זאבי: הוא משתמש בחומרים קיימים, בספרות קיימת, בדוחות קיימים.

רחבעם זאבי: כשהתחילו להציג לנו כאן את הנושא שאלתי שאלה עקרונית, ולא קיבלנו תשובה מניחה את הדעת.

רחבעם זאבי: זה נושא שאני מבקש שנדון בו.

סאלח טריף: אני מבקש שנדון בו בנוכחות יושב-ראש הכנסת.

שאול יהלום: אם כאן רואים את ועדת הכנסת כגוף מדווח, אז מיד נקום ונלך לישיבה אחרת.

שאול יהלום: אבל אם מדובר שהוועדה הזאת צריכה גם להתערב, על-פי הבנתה, בניהול העניין, אז אי-אפשר לדחות את העניין.

סאלח טריף: כיוון שהייתי בסוד הקמת המוסד הזה, ביחד עם יושב-ראש הכנסת ואחרים, אני מציע בעניין הזה שלא נחליט כל החלטה ולא נפגע במשהו עד שנדבר עם יו"ר הכנסת.

סאלח טריף: אולי הוא חושב כמונו.

רחבעם זאבי: מקובל.

יעקב ורשבסקי: גם אני עברתי את אותו מוסד, שקראו לו כבר "אג"מ תואר".

רחבעם זאבי: "תואר" היה איחוד של שתי מחלקות, גם תכנון וגם ארגון.

רחבעם זאבי: אני נתתי את השם "תואר".

רחבעם זאבי: מת"מ עסק בארגון פרופר.

יעקב ורשבסקי: הייתי כמה שנים ראש מחלקת תקינה באג"מ תואר, והיה גם מרכז נתונים שנתן שירותים.

יעקב ורשבסקי: הדוגמה כאן היתה להקים מרכז נתונים, אבל לא מחקר לאקדמיה אלא מחקר יישומי, שצריך לתת תשובה לקצב העבודה של ועדות הכנסת.

יעקב ורשבסקי: לכן אני מסכים אתך, שמבחינת התפיסה יש כאן מקום לראות הכל כמסגרת אחת.

יעקב ורשבסקי: אני חושב שגם יו"ר הכנסת חושב כך.

רחבעם זאבי: אבל הוא לא בנה כך.

יעקב ורשבסקי: יש כאן עניין של בנייה הדרגתית, כי הסביבה היא לא צבאית, ויש כאן עניין של תהליכים ארגוניים, של פסיכולוגיה ארגונית, של כניסת גוף חדש לארגון.

רחבעם זאבי: יש כאן דברים שאנחנו לא יודעים אותם.

יעקב ורשבסקי: מספר האנשים הוא מאוד מצומצם, גם אם אנחנו משווים אותו לפרלמנט הקנדי או לפרלמנט הבריטי.

יעקב ורשבסקי: בספרייה היו שלוש משרות, וזה לא עונה על הצרכים.

יעקב ורשבסקי: אין ויכוח על כך שהצורך הוא יותר גדול, אבל נקבעה שיטת הקמה הדרגתית.

יעקב ורשבסקי: אפשר להתווכח אם השיטה טובה או לא.

רחבעם זאבי: האם יש בהגדרה שלבים ולוח זמנים?

יעקב ורשבסקי: בוודאי.

שאול יהלום: כמו שאומר חבר הכנסת זאבי, יש דברים שאנחנו כנראה לא יודעים.

שאול יהלום: אני רואה כאן את הדוגמאות שאתם נותנים ובנושאים דומים אני מקבל מהספרייה אותם ניירות.

שאול יהלום: אני חושב שההגדרה לא תואמת את המצב, כי לפחות לכותרות אנחנו מקבלים אותו דבר.

שאול יהלום: השאלה המרכזית שצריכה להישאל היא מי הצרכן העיקרי שאליו אתם מפנים את מלוא העוצמה ונותנים לו תשובה אופטימלית.

שאול יהלום: אם אני מסתכל על אחד השקפים שהכנתם ורואה למי אתם נותנים תקציב מחקרי, אני מגיע למסקנה שחבר הכנסת הבודד הוא בסדר העדיפות האחרון והקטן ביותר.

שאול יהלום: אני טוען שזה צריך להיות בדיוק הפוך, בגלל שהוא חסר האמצעים הכי גדול כאן בכנסת.

שאול יהלום: אם הייתם חושבים על העניין מבחינת חבר הכנסת שלא מבין בכל הנושאים, אז גם הייתם חושבים איך לתת לו צינור ידידותי.

שאול יהלום: אתה לא נותן לו צינור ידידותי.

יעקב ורשבסקי: אני אסביר מה היו השיקולים.

יעקב ורשבסקי: תוכנית ההקמה התחלקה לשלושה שלבים.

יעקב ורשבסקי: שלב ראשון של ינואר עד אפריל, לגבש צוות.

יעקב ורשבסקי: כי לא היה קיים כאן שום דבר, גם לא היה אתר, לא היה איפה לשבת.

יעקב ורשבסקי: השלב השני, בין אפריל ליוני, היה להקים כאן אתר פיסי עם מאגרי מידע, עם מחשוב וכן הלאה, ומיולי להתחיל לעבוד עד סוף השנה בצורה ניסיונית מול מגזר יחסית קטן של הכנסת, מתוך הראייה לא להשקיע יותר מדי משאבים.

יעקב ורשבסקי: לצערי לא נפלתם במדגם, אבל עברנו כ-35 חברי-כנסת בחודשים הראשונים וניהלנו שיחות עם כל יושבי-ראש הוועדות, עם מנהלי הוועדות, והיו כמה ועדות שמראש הוחלט לנפות אותן, כמו ועדת החוץ והביטחון בגלל עניין של סיווג בטחוני ושיקולים אחרים.

סאלח טריף: צריך לחשוב האם לא היה צריך לעשות אגף מסווג, שיוכל לעבוד עם ועדת החוץ והביטחון.

שאול יהלום: האם חברי הכנסת במדגם היו פשוטים, לא שרים?

יעקב ורשבסקי: לא ממשלה.

יעקב ורשבסקי: זה היה כדי לגבש את הצרכים ולראות מי הלקוחות, ואז נקבע סדר עדיפויות.

יעקב ורשבסקי: בהתחלה הוועדות, אחר-כך חברי-כנסת כבודדים או חברי-כנסת שקיבלו משימה מסוימת.

יעקב ורשבסקי: חברת הכנסת קולט אביטל קיבלה עכשיו משימה לבדוק רכוש יהודי נטוש וחשבונות בנקים רדומים בבנקים ישראלים.

יעקב ורשבסקי: היא צריכה עכשיו 15 רואי חשבון שינתחו את הפעילות.

יעקב ורשבסקי: בעבר זאת היתה פעילות ספורדית, היום אנחנו בודקים את היועצים החיצוניים, שאין להם ניגוד עניינים, שהם לא עובדים עם הבנקים, שהם מתאימים לתפקידים, ואנחנו מוציאים את זה בקבלנות משנה החוצה.

יעקב ורשבסקי: אני לא מתווכח עם הצורך, שייתכן שהסדר היה צריך להיות אחר.

יעקב ורשבסקי: אבל היתה ראייה שלחברי הכנסת יש היום שני עוזרים פרלמנטריים, חלק גדול מהעוזרים באים למרכז המידע להתייעץ ומקבלים מיד נתון.

יעקב ורשבסקי: אבל הראייה היתה שהוועדות תהיינה בקדימות.

יעקב ורשבסקי: אפשר להחליט לשנות את הכיוון, המשמעות תהיה מבחינת מספר החוקרים שצריכים לעמוד מול הלקוח.

יעקב ורשבסקי: הראייה היתה של לשכת שירות, שמתחילה לעבוד מול הוועדות וחברי הכנסת ובסופו של דבר להגיע לציבור הרחב.

יעקב ורשבסקי: מתוכנן להקים באתר האינטרנט של הכנסת חלון שבו יתפרסמו כל הדוחות וניירות העמדה שהוגשו, וגם אם ציבור יפנה לתת לו תשובות.

יעקב ורשבסקי: יש גופים אינטרסנטיים, גופים שבאים לוועדות, בעיקר בנושאים כלכליים, ששולחים לנו ניירות ומבקשים התייחסות.

שאול יהלום: אמרתי שסדר העדיפות שקבעתם הוא לא סדר עדיפות מדרגי.

שאול יהלום: בגלל שקבעתם את סדר העדיפות, דרכי הפעולה שלכם הן כאלה שהן לא ידידותיות, כי אתה הולך מן הכבד אל הקל ולא מן הקל אל הכבד.

שאול יהלום: אם היית מתחיל מחבר הכנסת הפשוט ובסוף היית מגיע לוועדות, היית מבין שהצינורות צריכים להיות ידידותיים.

שאול יהלום: ברגע שהתחלת מהכבד אל הקל, אז כל הדיון שלנו מתבסס על זה שאין דברים ידידותיים לחבר הכנסת.

יעקב ורשבסקי: אני אתן דוגמאות לסוגי עבודות שמתבצעות.

אלי בן-מנחם: מי קובע את סוגי העבודות?

יעקב ורשבסקי: יושבי-ראש הוועדה פונים אלינו, אנחנו עושים שלב ראשוני של תחקור, על-מנת לראות אם אפשר לעמוד גם בלוח הזמנים.

יעקב ורשבסקי: בדרך-כלל זה מתכנס לאיזושהי הצעת חוק או לדיון בוועדה בנושא ציבורי, ואז אנחנו במשותף מסכימים מה תהיה התכולה ואיזה נייר יוגש ובאיזה עיתוי.

יעקב ורשבסקי: דוגמה אחת היא עבודה מאוד רחבה, שעסקה בנושא של דוח בן-בסט.

יעקב ורשבסקי: ועדת הכספים פנתה באמצעות היו"ר וביקשה ניתוח, לפני שננסים לדיון על הצעות האוצר, בנושא מס עיזבון, בנושא חיסכון בבורסה, מס שבח.

רחבעם זאבי: למי זה הופץ?

יעקב ורשבסקי: זה הופץ לכל חברי ועדת הכספים.

רחבעם זאבי: ולמה חברי-כנסת אחרים לא יודעים שיש דוח כזה כדי שהם יוכלו להזמין אותו?

רחבעם זאבי: אני לא מציע להפיץ לכולם אוטומטית, כי זה בזבוז, אבל שיהיה חוזר שאומר כמה דוחות יצאו החודש ואיפה אפשר לקבל אותם.

יעקב ורשבסקי: זאת הערה נכונה, היא נמצאת בתוכנית.

שאול יהלום: זה המינימום שיכול להיות, שכל נייר וכל חוברת שאתם מוציאים יפורסמו, אולי באמצעות המחשב, ומי שרוצה יוכל להזמין.

יעקב ורשבסקי: אם כי זה יוצר בעיות.

יעקב ורשבסקי: כפי שאמר חבר הכנסת ריבלין, לפעמים חבר-כנסת לא מבקש נאום, אבל הוא מבקש נתונים שלמעשה מכינים אותו.

יעקב ורשבסקי: יש עניין של דיסקרטיות.

שאול יהלום: דברים מסוג זה לא יהיו ברשימה, אבל מידע שמגיע לכל חברי הוועדה כן.

יעקב ורשבסקי: בגלל הרגישויות האלו אנחנו כותבים ספר נהלים, מה כן ומה לא.

יעקב ורשבסקי: הרי ניסו להקים את המרכז הזה גם בעבר, לפני 10 ו-8 שנים.

סאלח טריף: אם יש נושא ציבורי בעל חשיבות, שאתם רואים לנכון להביא לידיעת חברי הכנסת כולם, מן הראוי שחברי הכנסת יקבלו את המידע הזה.

שאול יהלום: האם אתם בספרייה מקבלים את מה שהם מוציאים?

נעמי קמחי: ביקשתי מהם שייתנו לי עותקים ועדיין לא קיבלתי.

יוסי אביבי: אנחנו גיבשנו מתכונת עבודה עם הספרייה, שבנושא הזה החומר מוגש לוועדה, ולאחר הדיון בוועדה הוא מגיע לספרייה.

סאלח טריף: אנחנו מבקשים שקודם כל הספרייה תקבל עותק מכל עבודה שנעשית.

סאלח טריף: אם אנחנו מחייבים שמי שמוציא ספר יעביר עותק לספרייה, אנחנו בכנסת לא נעביר לה?

יעקב ורשבסקי: אין חילוקי דעות, אבל אני אתן דוגמה של שאלה האם זה צריך להיות בספרייה לפני הדיון בוועדה או אחרי.

יעקב ורשבסקי: שמענו דעות שונות.

יעקב ורשבסקי: נניח שאנחנו באים לוועדת הכנסת עם נושא תקציב מרכז מחקר ומידע לשנה הבאה, והדיון נדחה מסיבה אקראית.

יעקב ורשבסקי: האם הייתם רוצים שכבר יהיה בספרייה עותק?

סאלח טריף: אחרי שזה יונח על שולחן הוועדה אפשר להניח את זה בספרייה.

יעקב ורשבסקי: נושא שני, תקציב 2001.

יעקב ורשבסקי: פנתה ועדת הכספים בנושא תקציב המדינה 2001, ביקשה ניתוח כלכלי.

יעקב ורשבסקי: היו כאלה שהרחיקו לכת ורצו גם תקציב אלטרנטיבי.

יעקב ורשבסקי: אנחנו לא יוזמים עבודות, לפחות בשלב הזה, כי אנחנו לשכת שירות.

יעקב ורשבסקי: אנחנו לא מזוהים עם סיעה.

יעקב ורשבסקי: היו עבודות שפנו חברי-כנסת ושכנענו אותם שיש בזה היבט סיעתי, למשל כיצד גייסו כספים למפלגות מסוימות באירופה.

יעקב ורשבסקי: הרעיון המרכזי, וכך אנחנו מחנכים כל עובד מחקר שמגיע אלינו, הוא הרעיון של שמירה על אובייקטיביות ומחקר מקצועי ללא השלכות פוליטיות.

שאול יהלום: אם אני רוצה משהו שיש לו השלכה פוליטית, נניח האם לממשלות שאין להן רוב מותר לחתום על הסכמים, ואני מבקש שתעשה לי מחקר השוואתי בכל מדינות העולם.

שאול יהלום: האם תאמר לי שזאת בעיה פוליטית?

יעקב ורשבסקי: לא, זאת לא בעיה פוליטית.

שאול יהלום: אז למה עמותות שעוזרות מבחינה כספית זאת בעיה פוליטית?

יעקב ורשבסקי: אם בא חבר סיעה מסוימת ורוצה לדעת מה היו מנגנוני גיוס הכספים לבחירות של סיעה מקבילה בעלת אותו אופי במדינה זרה, יש כאן שטח אפור.

יעקב ורשבסקי: השימוש הוא לא לצרכים פרלמנטריים בכנסת כישות ארגונית, הצרכים הם לצורכי הסיעה.

יעקב ורשבסקי: אנחנו היום מבצעים מחקרים, ולצורך זה גם מתקשרים עם יועצים חיצוניים.

יעקב ורשבסקי: למשל בעבודה הזאת מעורבים כרגע פרופסור אפרים צדקא ודוקטור שיינין.

יעקב ורשבסקי: אנחנו מתמקדים בארבע נושאים שהחלטנו עם ועדת הכספים שבזה אנחנו מסוגלים, מבחינת המשאבים והתזמון, להביא עוד דעה נוספת.

יעקב ורשבסקי: כמו, האם אפשר בתקציב הנוכחי להגדיל את השקעות התשתית של מדינת-ישראל מבלי להביא לגירעון נוסף.

יעקב ורשבסקי: ועדת הפנים פנתה בשאלה האם לגבות כסף על חלקת קבר בחיים.

יעקב ורשבסקי: עשינו ניתוח כלכלי, האם זה יכול להיות דרך הביטוח הלאומי, האם אפשר לעשות את זה כמו נכס דלא ניידי אם מישהו רוצה להשקיע וכן הלאה.

עבד-אלמאלכ דהאמשה: לאיזו מסקנה הגעת?

סאלח טריף: אני מבקש לא לרדת לפרטים, אלא להתמקד בדיון העקרוני.

יעקב ורשבסקי: בארבעה החודשים האחרונים עשינו 60 עבודות.

יעקב ורשבסקי: העבודה בעניין קניית קבר בחיים תגיע אליך, חבר הכנסת דהאמשה, אחר-הצוהריים.

רחבעם זאבי: אני מבקש שתפרסמו קטלוג של 60 העבודות.

יעקב ורשבסקי: יש חוזר מוכן להפצה.

סאלח טריף: בנושא ההדרכה, קבענו על-פי דוח גלנור שתהיה הדרכה מקצועית לעוזרים הפרלמנטריים המקצועיים.

סאלח טריף: האם נדרשתם להכין תוכנית בשאלה מה הדברים המקצועיים שצריך להקנות לאותם עוזרים פרלמנטריים שצריכים לבוא לסייע לנו?

יעקב ורשבסקי: בנושא עוזרים פרלמנטריים עוד לא קיבלנו שום משימה.

יעקב ורשבסקי: עד עכשיו עשינו סדנא מרוכזת של שלושה ימים לעוזרי המחקר והמידע שעובדים בוועדות, והם עברו נושאי חקיקה, נושאי נהלי עבודה בכנסת.

סאלח טריף: שליש מחברי הכנסת הם חדשים, מדי חודש מתחלפים עוזרים פרלמנטריים והם לא יודעים את עבודתם.

סאלח טריף: אני מאוד מבקש לעסוק בעניין הזה, כי זה שידור ישיר ל-90 חברי-כנסת שעובדים כאן, כולל שרים שיש להם עוזרים.

סאלח טריף: מן הראוי להכין תוכנית עבודה מה הדברים שצריך להדריך את העוזרים החדשים, מה הם צריכים לעשות כדי לסייע לחבר הכנסת, כולל תוכנית של הדרכה בכנסת.

סאלח טריף: עד עכשיו הם למדו על המחשב, אבל יש דברים יותר מהותיים.

סגן מזכיר הכנסת דוד לב: אני חושב שמה שהעוזרים הפרלמנטריים צריכים זה העבודה המעשית של הכנסת, ונדמה לי שהגופים הנכונים להדרכה כזאת הם מזכירות הכנסת ולשכת הייעוץ המשפטי.

סאלח טריף: אני לא מבקש שהם ידריכו, אני מבקש שהם יכינו לנו תוכנית מה צריך לתת להם.

יעקב ורשבסקי: לא הגיעה בקשה כזאת עד היום, אבל היא לעניין.

יעקב ורשבסקי: אני רושם אותה לפני.

יעקב ורשבסקי: לסיום אתן עוד כמה דוגמאות של מחקרים יותר ממושכים, שלא מתבצעים מהיום להיום או משבוע לשבוע, אלא הם מחייבים גם לעשות עבודה אמפירית בשטח.

יעקב ורשבסקי: האחד זה מדד הכנסת.

יעקב ורשבסקי: זאת היתה יוזמה של היושב-ראש, שרצה לפתח מדד כיצד הציבור תופס את עבודת הכנסת.

יעקב ורשבסקי: זה נושא מאוד מורכב.

יעקב ורשבסקי: אנחנו לא התלהבנו להיכנס אליו, כי הוא נושא מאוד פרובלמטי.

סאלח טריף: אנחנו לא רוצים להיכנס לסחרור אינפלציוני בעניין הזה.

יעקב ורשבסקי: יש כאן בעיות יותר מורכבות, שאם מישהו מזדהה עם סיעה שבאופוזיציה לא בהכרח הוא יביע דעה חיובית על הכנסת, למרות שאולי הדעה היא כן חיובית.

יעקב ורשבסקי: יש בעיות של חוסר מידע, הציבור לא מבחין בין הממשלה לבין הכנסת.

יעקב ורשבסקי: אפשר מסקר כזה ללמוד הרבה מאוד דברים לשני הצדדים, גם לחברי הכנסת כיצד הציבור תופס את עבודת הכנסת, את תהליכי החקיקה, את העבודה בוועדות, וגם לראות כל מיני תופעות מדהימות, שלא מבינים תהליכים די בסיסיים בדמוקרטיה.

יעקב ורשבסקי: זאת עבודה שמתבצעת יחד עם מכון דחף, והיא תהיה מוכנה בעוד כחודש וחצי.

יעקב ורשבסקי: עבודה שנייה היא בקשה של ועדת החינוך בעניין בני נוער במדינת-ישראל שלא עובדים ולא לומדים.

יעקב ורשבסקי: הם לא רשומים בשום שנתון סטטיסטי והם משליכים על הרבה מאוד נושאים שמטופלים בכנסת, גם ברמה של דיון ציבורי וגם ברמה של חקיקה.

יעקב ורשבסקי: מוכנות המוסדות להשכלה גבוהה לקליטת תלמידים ליקויי למידה.

יעקב ורשבסקי: אנחנו עושים סקר עם האוניברסיטאות לגבי קריטריונים לקליטת תלמידים או סטודנטים עם ליקוי למידה.

אלי בן-מנחם: אחד הנושאים שמופיע כאן הוא "יחסים ותפיסות הדדיות בין עולי מדינות חבר העמים לישראלים ותיקים".

אלי בן-מנחם: איך אתם עושים את זה?

יעקב ורשבסקי: אנחנו לוקחים מדגם באוכלוסייה של אוכלוסייה ותיקה ואוכלוסייה חדשה.

יעקב ורשבסקי: אנחנו מכינים שאלון, שאמור לייצג את הנושאים שמטרידים בעיקר את האוכלוסייה החדשה מבחינת תעסוקה.

מאיר שטרית: למה הכנסת צריכה לעשות את זה?

שאול יהלום: ועדת הקליטה ביקשה.

מאיר שטרית: יש מכוני מחקר שעושים את זה כל יום, למה צריך שהכנסת תעשה את זה?

מאיר שטרית: אני רואה בתקציב ל-2001 שמוקצים כמעט 20 מיליון שקלים למרכז המחקר והמידע.

מאיר שטרית: אני חושב שזה מוגזם בצורה פראית ואני לא חושב שהכנסת צריכה לעשות מחקרים חברתיים.

מאיר שטרית: יש מכוני מחקר חברתיים, שעוסקים בזה כל השנה ויש להם תקציבים.

סאלח טריף: השאלה היא מי קובע מה היא צריכה לעשות ומה לא.

יעקב ורשבסקי: התהליך הוא, שבאה בקשה מוועדה, אנחנו יושבים מול הוועדה ויש תהליך הדדי של למה צריך את המחקר, האם יש בספרייה מה שעשו בעבר.

יעקב ורשבסקי: במקרה הזה מצאנו שמכון "ברוקדייל" עשה בדיקה ראשונית, אבל היא לא הושלמה.

יעקב ורשבסקי: הוועדה כלקוח, כמו חבר-כנסת כלקוח, דנה בנושא והיא צריכה אינפורמציה בסיסית.

אלי בן-מנחם: אני רוצה לדעת מה אתם עושים, את מי אתם בודקים.

אלי בן-מנחם: האם איש משכונת התקווה מול איש במקום אחר?

אלי בן-מנחם: אני חושב, כמו מאיר שטרית, שיש פה בור בלי תחתית של כסף.

אלי בן-מנחם: אני רוצה תשובה האם אתה פונה לראשי ועדי שכונות, האם אתה פונה לראשי ערי פיתוח.

יעקב ורשבסקי: במקרה הזה קודם כל בדקנו אילו מחקרים נעשו בכלל, ומצאנו שנעשו שני מחקרים באוניברסיטת תל-אביב שאנחנו יכולים להשתמש בהם.

יעקב ורשבסקי: המחקרים האלה לקחו מדגם מייצג של האוכלוסייה, של בערך 500 איש, עם טעות דגימה של כ-4%, ושאלו אותם גם כלפי העולים וגם את העולים כלפי האוכלוסייה הוותיקה, ויש ממצאים ראשונים.

יעקב ורשבסקי: זה נמצא בתהליך עבודה.

דפנה אידן: עבודה של אוניברסיטת תל-אביב, לא שלכם.

יעקב ורשבסקי: מבחינת בור ללא תחתית, אחד הרעיונות שעלו אמר שהתקציב יהיה בוועדות והם יחליטו על אילו מחקרים לנצל אותם.

שאול יהלום: הרי יכול להיות שאתה עכשיו נותן שירות לקולט אביטל, שצריכה לבדוק עכשיו 80 חברות חיצוניות ו-15 רואי חשבון על נושא, ובגלל זה מחקר שלי, שאני חושב שהוא הרבה יותר חשוב, לא מקבל את תשומת הלב.

שאול יהלום: מי המוח שמווסת?

יעקב ורשבסקי: זאת בעיה שדומה לתקציב.

יעקב ורשבסקי: לקחנו ממוצע של פניות ועשינו הערכה של עלות מחקר קטן, כ-5,000 שקלים, עלות מחקר בינוני כ-25,000 שקלים ועלות מחקר גדול, כמו זה של יועצים בנושא תקציב המדינה, קרוב ל-150-200 אלף שקלים.

יעקב ורשבסקי: אמרנו שאנחנו מבחינת המשאבים נקצה סכום מסוים שיו"ר הכנסת מאשר אותו או לא מאשר אותו באמצעות ועדת הכנסת.

סאלח טריף: אני מבקש להודות לך בשלב הזה.

סאלח טריף: אנחנו נזמן אתכם לדיון נוסף עם יו"ר הכנסת.

סאלח טריף: אני מבקש שתחשבו על השאלות שהועלו כאן.

סאלח טריף: אני רוצה לדון בנושא הזה לפני שאני מאשר את התקציב הבא של הכנסת כיו"ר ועדת התקציב.

סאלח טריף: אני מבקש מהגברת נעמי קמחי שתדבר בנושא הספרייה.

נעמי קמחי: כשדיבר ד"ר ורשבסקי התעוררו כמה דילמות, איך זה יש כאן שני צינורות, ספרייה והמרכז החדש.

נעמי קמחי: גם אני מתלבטת בזה.

נעמי קמחי: עד היום התפקיד של ספריית הכנסת היה לתמוך ולעזור לחברי-הכנסת ולעוזרים ולוועדות הכנסת בעבודה הפרלמנטרית, התחיקתית והציבורית.

נעמי קמחי: תפקיד נוסף שלה הוא לאפשר לחברי הכנסת לעמוד באופן מקיף על המתרחש בארץ ובעולם בתחומים רחבים.

נעמי קמחי: חברי הכנסת בעידן המידע חייבים להיות חשופים לחומר רב, עדכני ורלוונטי, על-מנת שיוכלו לפעול טוב יותר הן במישור החקיקה והן במישור הציבורי.

נעמי קמחי: תפקידים נוספים של הספרייה: הספקת מידע פרלמנטרי-תחיקתי לציבור, בעקבות חוק חופש המידע.

נעמי קמחי: תפקיד נוסף של הספרייה הוא גם לספק מידע לציבור, לחוקרים שאין להם חומר אחר מלבד החומר שנמצא במאגרי הספרייה של הכנסת.

נעמי קמחי: עוד תפקיד של הספרייה הוא לבנות ולתחזק את אתר הכנסת באינטרנט ולקשר בין הציבור בישראל ובין הכנסת.

נעמי קמחי: אלה התפקידים שידעתי תמיד שהם של הספרייה.

נעמי קמחי: נכון שלא היה לנו מספיק תקציב, לא היו לנו מספיק אנשים.

נעמי קמחי: יושב כאן מאיר שטרית, שהוא יודע כמוני לפחות שניסינו להרחיב את זה ולעשות מרכז גדול כדי להיכנס יותר למחקר.

נעמי קמחי: עד עכשיו הספרייה סיפקה ריכוז מידע, זאת אומרת שלא מדובר רק במידע שיש בספרייה, אלא מידע שיש בספרייה שעבר עיבוד מסוים.

נעמי קמחי: כן עושים סקרים מה נעשה בפרלמנט X או Y בנושא מסוים.

נעמי קמחי: תמיד עשינו את זה.

נעמי קמחי: פתאום אומרים שכל מה שהספרייה עשתה זה לא חשוב ומקימים מרכז חדש.

נעמי קמחי: אמרתי בכנות לד"ר ורשבסקי שאני לא יודעת איפה אני משתלבת, מה קורה כאן, איפה אנחנו עומדים.

נעמי קמחי: הדגש בספרייה הוא על חברי-כנסת ולא על הוועדות, כי עד היום היה מקובל שהמכון הדמוקרטי הוא שנותן את השירותים לוועדות.

נעמי קמחי: זה לא שלא אמרתי שצריך להיות דבר אובייקטיבי מטעם הכנסת, שהכנסת צריכה לתת את המידע לוועדות.

נעמי קמחי: לדעתי זה היה צריך להיעשות במסגרת הספרייה, להרחיב את מחלקת ריכוז מידע שתיתן מידע גם לוועדות של הכנסת, ולא מכון זר שנכון שהוא מכון מעולה ויש לו חוקרים טובים, אבל מן הסתם הוא לא אובייקטיבי כי יש לו דעות משלו.

נעמי קמחי: את העניין הזה קיבלו ונתנו את התפקיד הזה למרכז המחקר והמידע.

נעמי קמחי: היום, בעידן הטכנולוגי, יש לא רק חומר במדיה המודפסת, אלא גם חומר אלקטרוני.

נעמי קמחי: יש אינטרנט.

נעמי קמחי: היום ההדגשה על צורת השירות שניתנת לחברי הכנסת היא לא דווקא על האוספים.

נעמי קמחי: יחד עם זאת, יש חשיבות גדולה שאוספים מסוימים יהיו בספרייה, כי זה חומר שחברי הכנסת יכולים להזדקק לו בכל רגע והוא צריך להיות עדכני.

נעמי קמחי: אני רוצה לשתף את חברי הוועדה בבעיה, שאריה האן היום העלה בפניי.

נעמי קמחי: עכשיו רוצים לעשות מקום לעובדי מרכז המחקר והמידע, יש 30 עובדים.

נעמי קמחי: סידרתי להם מקום באולם הקריאה, אבל מבקשים ממני היום לפנות את כל האוספים של הספרייה למשך כמה חודשים.

נעמי קמחי: זה אומר שלא יהיו אוספים בכנסת למשך שלושה חודשים לפחות.

אריה האן: הסוגיה הזאת לא שייכת לשולחן הזה, זה עניין מינהלי גרידא.

אריה האן: היתה החלטה, בגיבוי יו"ר הכנסת, לבנות 16 עמדות עבודה.

אריה האן: אני מציע לכולם ללכת לספרייה ולראות שכל הספרייה בנויה על מדפים, שלוקחים לנו המון שטח.

אריה האן: במקום זה אנחנו מתכוונים לשים קומפקטוסים, שזה היום הדבר הכי מתקדם.

אריה האן: בשביל לשים קומפקטוס אני צריך לבנות קומפקטוס, ולשם כך צריך לפנות את השטח.

אריה האן: לקחנו בית על יד משרד החוץ לחודש וחצי, שם נשים את כל הספרים עד שייבנו הקומפקטוסים ואחר-כך נחזיר את הספרים.

אריה האן: זה לא שייך לשולחן הזה, זה עניין מינהלי.

נעמי קמחי: זה אומר שבמשך שלושה חודשים לפחות לא יהיו ספרים.

רחבעם זאבי: מדוע שלא יעשו את זה בפגרה?

אריה האן: יש שם ספרים שלא נגעו בהם שנים.

נעמי קמחי: בספרייה קיימת יחידה לריכוז ידע.

נעמי קמחי: תפקיד היחידה הוא להכין סקירות קצרות וריכוזי נתונים בנושאים הנדרשים על-ידי חברי הכנסת והנהלת הכנסת לעבודה הפרלמנטרית והציבורית, וכן חומרי רקע לעבודת המליאה.

נעמי קמחי: רכזי המידע הם בעלי השכלה אקדמאית בתחומים שונים.

נעמי קמחי: לצורך עבודתם הם מסתייעים במאגרי הספרייה ובמאגרים מקצועיים.

נעמי קמחי: הספרייה מקיימת תורנות של נתינת שירותי יעץ ומידע זמין לפניות מבית ומחוץ.

נעמי קמחי: היא עושה מפתוח של כל המאגרים ושל הכנסת.

נעמי קמחי: בספרייה יש מאגר גדול של קטעי עיתונות, שעכשיו אנחנו מתכוונים למחשב אותו ולדאוג שהמאגר הזה יהיה על שולחן של כל חבר-כנסת, שלא יצטרכו לשלוח את העוזרים הפרלמנטריים ולצלם אלא שכל אחד יוכל לשלוף מהעיתונות היומית כל נושא שמעניין אותו.

נעמי קמחי: המאגר הזה הורחב לאחרונה גם לערבית וגם לרוסית.

נעמי קמחי: הספרייה מקיימת הדרכות שוטפות גם לעוזרים הפרלמנטריים וגם לגורמי חוץ, וכן יש לה קשרים עם ספריות פרלמנטריות אחרות.

נעמי קמחי: השנה ערכנו כנס של כל הספריות הפרלמנטריות.

נעמי קמחי: לשאלה של חברי הכנסת יהלום וזאבי, ברוב הספריות הפרלמנטריות מקובל שמחלקת המחקר היא חלק בלתי נפרד מהספרייה.

נעמי קמחי: אני חושבת שכך זה חייב להיות.

נעמי קמחי: הספרייה גם מתחזקת את אתר האינטרנט של הכנסת וממונה על המידע.

נעמי קמחי: כאן יש לנו בעיה של תקציב.

נעמי קמחי: אני מקווה שלשנה הבאה יאשרו לנו תקציב מתאים, כי נכנסנו לשני פרויקטים חדשים.

נעמי קמחי: האחד זה "דמוקרטיה און ליין", שזה ניסיון של חבר הכנסת מיכאל איתן ליישם דמוקרטיה ישירה דרך אתר האינטרנט.

נעמי קמחי: דבר שני זה פרויקט שיזם יו"ר הכנסת, תרגום האתר לשפה הערבית.

נעמי קמחי: אני מקווה שלכל זה יימצא מענה מבחינה תקציבית.

נעמי קמחי: יש לפחות שלושה פרויקטים שאנחנו עושים במשותף עם מרכז המחקר והמידע.

נעמי קמחי: לדעתי יש בעיה של כפילות ויש בעיה של בזבוז משאבים, ואני מצטרפת לבקשת חברי הכנסת לבדוק את הנושא, איך אפשר לאחד את העניין ולראות איך אנחנו פועלים יחד ושיוגדרו התחומים, כי בתור מנהלת הספרייה מאז שהוקם מרכז המחקר והמידע אני מצויה די בבלבול.

נעמי קמחי: די כואב לדעת שכאן יש משאבים בלי סוף, ולנו אין משאבים לכלום.

סאלח טריף: האם במשאבים הקיימים לא יכולתם לתת מענה לחברי הכנסת?

נעמי קמחי: רציתי רכז מידע.

אריה האן: אבל יש מחלקת מידע.

אריה האן: זאת היתה החלטה של יו"ר הכנסת והיא קיבלה פה גיבוי.

נעמי קמחי: יש שאלות שוטפות של מידע.

נעמי קמחי: אין לי מישהו שיספק את זה, ואם אני פונה למרכז המידע הוא עסוק בדברים אחרים.

נעמי קמחי: אני צריכה אדם שיעמוד לשירות חברי-הכנסת, כי מרכז המידע נותן את השירות לוועדות, ואין מי שייתן שירות לחברי-הכנסת.

נעמי קמחי: לגבי השירות לציבור אני צריכה ליישם את חוק חופש המידע, ואין לי מספיק אנשים שייתנו מענה.

נעמי קמחי: אין לי מספיק תקציב.

שאול יהלום: אם נניח היה דוח מבקר המדינה על גוף אחר, ואחת מוועדות הכנסת היתה דנה בו, היינו עושים מאותו גורם מבוקר חוכא ואטלולא.

שאול יהלום: מה שקורה הוא, שאנחנו עצמנו, שצריכים לשמש דוגמה, עושים אותו דבר.

שאול יהלום: אני כחבר-כנסת בודד עד עכשיו נהניתי משירותי הספרייה.

שאול יהלום: היתה צריכה כאן לקום, אפילו מחברי הכנסת, איזושהי ועדה מקצועית.

שאול יהלום: אם היא היתה מגיעה למסקנה שהספרייה מאיזושהי סיבה לא יכולה או לא מסוגלת לספק את הצרכים וחייבים לעשות לה מרכז מידע עוקף ספרייה, אז אין ברירה.

שאול יהלום: אבל אני שואל אם הכל נעשה במודע או בשליפות.

שאול יהלום: כי כאן יש כפילות.

סאלח טריף: אני מוכרח להגן על יו"ר הכנסת ולומר לך, שיו"ר הכנסת עשה עבודה יסודית והתייעץ עם לא מעט אנשים מהבית, ואני הייתי שותף לחלק מההתייעצויות, כדי להביא להקמת מרכז המחקר והמידע.

סאלח טריף: העניין של הקמת המרכז לא היה עקיפת ספרייה אלא ייעול העבודה והתמקדות בנושאים שהכנסת יכולה לתת עליהם תשובה, כדוגמת דברים שיש בקונגרס האמריקני ובמקומות אחרים בעולם שמכבדים את עצמם.

סאלח טריף: זה שהספרייה לא יכלה לתת עד עכשיו שירות אמיתי ונכון לחברי הכנסת על-פי הבקשה, ולפעמים גם לוועדות, עם חומר רקע מאוד ממוקד, זה נושא שעלה מדי פעם.

נעמי קמחי: אבל למה לא להרחיב את הספרייה?

סאלח טריף: אני לא זוכר פעם אחת שהעניין נדון, לצערי, מפני שאנחנו לא מפקחים על עצמנו מספיק.

סאלח טריף: לכן לא מן הסתם ביקשתי השנה, לאור זה שהוקם מרכז המידע, לבדוק את הפעילות גם של המרכז, גם של הספרייה וגם שיתוף הפעולה שאמור להיות ביניהם.

סאלח טריף: לא צריכות להיות פה מלחמות, אפשר לעשות פה עבודה של שיתוף פעולה ולראות את הדברים בראייה כוללת.

סאלח טריף: מאיר שטרית, כשר אוצר לשעבר, האיר את עינינו שיש תקציב מכובד מאוד, ואפשר לנצלו בכל מיני תחומים ואפיקים.

סאלח טריף: אני מציע שלדיון הבא תבואו עם הצעות ורעיונות, גם אנשי מרכז המידע וגם אנשי הספרייה.

סאלח טריף: אנחנו נזמין את יו"ר הכנסת לכאן ונדון ביחד.

אריה האן: כל נושא מרכז המידע הובא על-ידי יו"ר הכנסת לוועדה הזאת.

אריה האן: שאול יהלום הוא חבר חדש בוועדה, הוא לא השתתף אז בדיון.

מאיר שטרית: היה דיון כללי, לא בפרטים.

מאיר שטרית: לא דנו בתקציב שלו ולא במבנה שלו.

סאלח טריף: התקציב שלו נדון במקום הנכון, בוועדת התקציב, באופן מפורט.

סאלח טריף: אבל הנושא הוא לא התקציב, אלא העבודה הנכונה ומבחן התוצאה.

מאיר שטרית: אני חבר בוועדת התקציב.

מאיר שטרית: אישרנו את התקציב, אבל לא ידענו מה הולכים לעשות.

רחבעם זאבי: האם 30 העובדים האלה, שלא עובדים במשרה מלאה, הם אתנו ביחסי עובד-מעביד?

רחבעם זאבי: הם עובדי כנסת?

רחבעם זאבי: הם מחתימים כרטיס?

אריה האן: מבחינת פיקוח על עבודה, יש פיקוח מוחלט על-ידי מחלקת מרכז המידע.

רחבעם זאבי: הם מקבלים שכר לפי שעות?

אריה האן: הם מקבלים בדיוק לפי השיטה שעבדנו עם המכון לדמוקרטיה, אבל במשרה יותר גבוהה.

אריה האן: יש לנו 18 משרות שמתחלקות ל-28 אנשים.

אריה האן: אין יחסי עובד-מעביד, יש חוזה מיוחד לחודשי עבודה.

אריה האן: יש להם מחויבות של אחוז מסוים של משרה.

יעקב ורשבסקי: הם מקבלים שכר גלובלי מול אחוז המשרה, אבל יש פיקוח ברמה יום-יומית של דיווח שעות ומשימות.

יעקב ורשבסקי: כל עובד מחקר ממלא דוח שעות ואת תכולת העבודה.

רחבעם זאבי: הוא מקבל שכר גלובלי, הוא לא מחתים כרטיס.

יעקב ורשבסקי: נכון.

אריה האן: אבל הוא חייב לדווח בדיוק.

רחבעם זאבי: לעובד רגיל בכנסת יש דין אחר.

רחבעם זאבי: באותו בניין יש שני סוגי עובדים.

אריה האן: יש פיקוח יומי על עבודתם.

אריה האן: הם כותבים בדיוק את שעות העבודה שלהם ומה הם עשו.

מאיר שטרית: מאחר שליוויתי את עניין מרכז המידע גם בכנסת הקודמת, הרעיון כל הזמן היה שיהיה שילוב של יחידה אחת בלבד, שכוללת את הספרייה ואת מרכז המידע, הכל יחד במקום אחד.

מאיר שטרית: לא צריך לעשות 20 יחידות בכנסת, זה מיותר לגמרי.

מאיר שטרית: אין בזה כל היגיון, הפיצול הזה מבלבל וחסר היגיון.

מאיר שטרית: אנחנו נצטרך לחזור לרעיון המקורי, כפי שזה צריך להיות.

מאיר שטרית: השאלה שלי היא לא אם מרכז המידע יכול להכין מחקרים, בזה אין לי ספק.

מאיר שטרית: יש מכוני מחקר רבים, שאפשר לשלם להם סכום מסוים ולקבל את המחקר.

מאיר שטרית: ההיגיון להקמת מרכז מחקר ומידע הוא שלחברי הכנסת, לצורך הדיונים שהם משתמשים בהם, יהיו אינפורמציה וניתוח של המצב הקיים בכנסת.

מאיר שטרית: זה לא קורה גם היום וזה לא יכול לקרות, כי מרכז המידע לא יכול, למשל, לטפל בתקציב המדינה.

מאיר שטרית: צריך לקחת מישהו מומחה בתחום הזה, שהיה ראש אגף תקציבים לשעבר, שמכיר את התקציב ויכול לעשות ניתוח מה האוצר מגיש לעומת שנה שעברה.

אריה האן: זה מה שהם עשו.

יעקב ורשבסקי: אנחנו עושים את זה עכשיו.

יעקב ורשבסקי: כל ראשי אגף תקציבים בעבר לא רצו לקחת חלק, כי יש כאן בעיה.

יעקב ורשבסקי: אנחנו עושים עכשיו עבודה שהיא בסיומה.

יעקב ורשבסקי: אנחנו לא יכולים להתפרס על כל התקציב, אין לנו צבא הכלכלנים של האוצר, אבל אנחנו מתמקדים יחד עם גורמים מקצועיים מבחוץ, עם ד"ר שיינין ועם פרופ' אפרים צדקא, בכמה סוגיות שחברי ועדת הכספים וחברי הכנסת בכלל יקבלו אותן ותהיה להם עוד זווית ראייה אחת.

מאיר שטרית: אני מציע להציב אלטרנטיבה בצורה חדה למרכז המידע, שיעלה בשנה הבאה 20 מיליון שקלים בנוסף לתקציב הספרייה.

מאיר שטרית: אנחנו מתווכחים על האפשרות שיהיו לנו עוזרי מחקר או עוזרים פרלמנטריים עם תואר אקדמי ברמה גבוהה, ובסכום הזה יכולנו לתת לחברי הכנסת שני עוזרים ברמה אקדמית מלאה.

מאיר שטרית: השאלה מה מעדיף כל חבר כנסת, מרכז מידע או שני חוקרים מקצועיים.

מאיר שטרית: אני יכול לתת לזה תשובה עכשיו, כי אם אני יכול להעסיק באותו כסף שני עוזרי מחקר שהם כלכלנים ברמה של תואר שני ומעלה, אני לא צריך מרכז מידע.

מאיר שטרית: השכר המצטבר שלהם הוא הרבה יותר נמוך, הוא 16 מיליון שקלים.

מאיר שטרית: המטרה של מרכז המידע היתה, שמרכז המידע ייתן כלים יותר טובים בידי חברי הכנסת לצורך מילוי תפקידם.

מאיר שטרית: אתה יכול לעשות מחקרים מאוד יפים, שאיש לא יקרא אותם.

מאיר שטרית: אני מוכן להתערב על זה, שכל מחקר שתכינו לא ייקרא על-ידי חברי הכנסת.

יעקב ורשבסקי: את כל המחקרים עשינו לפי הזמנה של חברי-כנסת.

סאלח טריף: שאלת שאלה חשובה, מי הגורם שמאשר.

סאלח טריף: זה אחד הדברים שאנחנו צריכים לחשוב עליהם.

סאלח טריף: אנחנו נדון בשאלות האלה ביחד עם יו"ר הכנסת, בין היתר בשאלה תחת איזו קורת גג עובדים ומה השיטה.

סאלח טריף: אני מבקש שנזמן אתכם לעוד שבועיים, תכינו תשובות בהתאם לשאלות שעלו כאן.

סאלח טריף: אני מבקש שתהיה גם תוכנית מסודרת בעניין הכנה של עוזרים פרלמנטריים לעבודתם עם חברי-הכנסת.

סאלח טריף: תודה רבה.

סאלח טריף: 5.

סאלח טריף: פניית חה"כ יעל דיין להעברת הצעת חוק "הפריה חוץ גופית" שלה ושל חה"כ אחמד טיבי לוועדה המשותפת של קידום מעמד האישה וועדת העבודה, הרווחה והבריאות

סאלח טריף: חברת הכנסת דיין, בבקשה.

יעל דיין: הקדשנו מספר נכבד של ישיבות כדי לדון בשאלה של מי ה"ביציות" האלה, הוקמה ועדה משותפת בראשותה של חברת הכנסת דליה רבין-פילוסוף, והועבר אליה החוק.

יעל דיין: אני לתומי חשבתי, ששני חוקים שהם זהים לחלוטין עוברים אליה, האחד של ד"ר טיבי והאחר שלי.

יעל דיין: התברר שכאשר העליתי את החוק שלי במליאה וביקשתי להעביר אותו לוועדה המשותפת, הקריאה שלי לא נקלטה בפרוטוקול ומופיע שמי ומתחתיו קווים.

יעל דיין: פניתי לאריה האן ואמרתי שברור שביקשתי להעביר את החוק לוועדה המשותפת.

סאלח טריף: חבר הכנסת דהן, האם אתה מייצג כאן את יו"ר ועדת העבודה, דוד טל?

נסים דהן: כן.

נסים דהן: יו"ר ועדת העבודה והרווחה חושב, שהחוק הזה והחוק של חבר הכנסת טיבי צריכים להידון בוועדה שלו.

סאלח טריף: אבל על כך היתה הצבעה במליאה.

נסים דהן: אבל אם עשינו טעות זה לא אומר שצריך לחזור עליה.

נסים דהן: אני מציע ששתי הצעות החוק יחזרו לוועדת העבודה והרווחה, או שהמצב הקיים יישאר, שלפחות חוק אחד יידון אצלו.

שאול יהלום: זה לא הגיוני.

נסים דהן: זה כן הגיוני.

נסים דהן: מדובר בשתי זוויות שונות.

מאיר שטרית: למה החוק לא אותו דבר?

נסים דהן: יש שינויים בחוק.

יעל דיין: שינויים בניסוח.

נסים דהן: חברת הכנסת תקרא לזה שינויים בניסוח, ובוועדה יתברר שאלה שינויים מהותיים.

יעל דיין: לשון החוקים זהה לחלוטין.

יעל דיין: הצעת החוק שלי קדמה וחבר הכנסת טיבי ביקש להגיש את אותו חוק.

יעל דיין: החוקים שעברו בקריאה טרומית זהים לחלוטין.

נסים דהן: גם על-פי תקנון הכנסת, החוקים האלה מקומם בוועדת העבודה והרווחה והבריאות.

נסים דהן: לא לשכוח שוועדת העבודה והרווחה היא גם ועדת הבריאות.

נסים דהן: שם זה נמצא עכשיו, ואנחנו מציעים להשאיר את זה שם.

סאלח טריף: אדוני היועץ המשפטי, בבקשה.

צבי ענבר: העניין הוא בכך, שברור לכולם שאין טעם שבשתי הצעות חוק שדנות באותו נושא עצמו תדונה שתי ועדות שונות.

צבי ענבר: כיוון שהוועדה הזאת כבר קיימה איזשהו דיון של ממש לגבי הצעה אחת וקיבלה כבר החלטה להעביר את זה לוועדה המשותפת, אני מסכים עם חבר הכנסת דהן ובעבר אמרתי שבנושאים מהסוג הזה ועדת העבודה והרווחה והבריאות היא מקום נכון לדון, אבל גם ועדה משותפת זה מקום נכון לדון.

צבי ענבר: כלומר, אם הוועדה הזאת החליטה כבר על ועדה משותפת, וקיימה דיון בנושא הזה, נדמה לי שיש מקום לקבל כאן את פנייתה של חברת הכנסת דיין ולהעביר גם את ההצעה השנייה לאותה ועדה משותפת.

נסים דהן: אדוני היושב-ראש, לפני ההצבעה אני מבקש התייעצות סיעתית.

סאלח טריף: אני מאוד מודה לך.

סאלח טריף: ההחלטה תהיה מחר.

סאלח טריף: 6.

סאלח טריף: קביעת ועדות לדיון בהצעות חוק ובהצעה לסדר-היום

סאלח טריף: אנחנו עוברים לקבוע ועדות לדיון בהצעות חוק ובהצעה לסדר-היום.

סאלח טריף: הצעת חוק ציון שם ההורה בטופס, התש"ס-2000, של חברת הכנסת נעמי חזן וקבוצת חברי-כנסת.

סאלח טריף: נשמעו הצעות להעביר את הדיון בהצעת החוק לוועדת החוקה, חוק ומשפט או לוועדת העבודה הרווחה והבריאות.

צבי ענבר: מדובר על כך, שבכל מסמך רשמי של מדינת-ישראל טופס לא יכלול חובה לציין את שם האב.

צבי ענבר: במקום שבו נדרש ציון שם האב יבוא: "שם ההורה".

סאלח טריף: הסיבה לכך היא משפחות חד הוריות.

צבי ענבר: מכיוון שמדובר פה בכוונה להחיל הוראה שתחול על כל משרדי הממשלה במדינה, לא רק משרדי עבודה ורווחה אלא גם משרדי חינוך וכדומה, נראה לי שוועדת החוקה חוק ומשפט היא הוועדה המתאימה.

סאלח טריף: מי בעד שהנושא יעבור לדיון בוועדת החוקה חוק ומשפט?

סאלח טריף: מי נגד?

סאלח טריף: ה צ ב ע ה בעד – רוב נגד – אין

סאלח טריף: תודה, הנושא יעבור לוועדת החוקה חוק ומשפט.

סאלח טריף: הצעת חוק הביטוח הלאומי (תיקון – קצבת זקנה), התש"ס-2000, של חבר הכנסת יעקב ליצמן.

סאלח טריף: נשמעו הצעות להעביר את הדיון בהצעת חוק זו לוועדת הכלכלה או לוועדת הכספים.

צבי ענבר: חוק הביטוח הלאומי שייך לוועדת העבודה והרווחה.

מאיר שטרית: הצעת חוק זהה, לדברי חבר הכנסת ליצמן, הועברה על-ידי הכנסת לוועדת הכספים.

מאיר שטרית: לכן הוא רוצה להעביר גם את הצעת החוק שלו לוועדת הכספים.

סאלח טריף: אני מבקש לדחות את ההחלטה.

סאלח טריף: הצעת חוק חינוך ממלכתי (תיקון – מוסדות חינוך מוכרים לא רשמיים), התש"ס-2000, של חבר הכנסת נסים זאב וקבוצת חברי-כנסת.

סאלח טריף: אני מציע שהנושא יעבור לוועדת החינוך.

סאלח טריף: מי בעד? מי נגד?

סאלח טריף: ה צ ב ע ה בעד – רוב נגד – אין

סאלח טריף: הנושא יעבור לוועדת החינוך.

סאלח טריף: הצעת חוק שירות לאומי (תנאי שירות למתנדב בשירות לאומי) (תיקון – תנאי שירות למתנדב בשנת שירות), התש"ס-2000, של חברת הכנסת ענת מאור וקבוצת חברי-כנסת.

ענת מאור: החוק הזה היה בוועדת הכספים גם בכנסת הקודמת, אז תיקנו את נושא התחבורה.

ענת מאור: אנחנו רוצים להמשיך בהשוואה ומבקשים שהנושא יעבור לוועדת הכספים.

סאלח טריף: מי בעד שהנושא יעבור לוועדת הכספים?

סאלח טריף: מי נגד?

סאלח טריף: ה צ ב ע ה בעד – רוב נגד – אין

סאלח טריף: הנושא יעבור לוועדת הכספים.

סאלח טריף: הצעת חוק הפיקוח על תוצרת ביולוגית אורגנית, התש"ס-2000, של חבר הכנסת שלום שמחון וקבוצת חברי-כנסת.

סאלח טריף: נשמעו הצעות להעביר את הצעת החוק לדיון בוועדה למחקר ופיתוח מדעי וטכנולוגי או לוועדת הכספים.

סאלח טריף: שלום שמחון ביקש להיות כאן, ולכן לא נצביע עכשיו.

סאלח טריף: הצעת חוק החברות הממשלתיות (תיקון – ייצוג הולם לעולים), התש"ס-2000, של חבר הכנסת גנדי ריגר.

סאלח טריף: נשמעו הצעות להעביר את הצעת החוק לדיון בוועדת החוקה חוק ומשפט או לוועדת העלייה הקליטה והתפוצות.

צבי ענבר: חברות ממשלתיות צריכות להידון בוועדת החוקה.

מאיר שטרית: אני מציע את ועדת הכספים.

סאלח טריף: זה כבר לא משרד האוצר.

סאלח טריף: אבל נדמה לי שלא ועדת החוקה צריכה לדון בנושא אלא ועדת הכנסת, משום שזה לא נופל בתחומה של ועדה מוועדות הכנסת.

סאלח טריף: אנחנו נקים תת ועדה של הוועדה הזאת בראשות מיכאל איתן, שתפקח על נושא החברות הממשלתיות בשירות המדינה, משום שזה מן הנושאים שנופלים בין הוועדות.

מאיר שטרית: כשרוצים להפריט חברה ממשלתית באים לוועדת הכספים.

סאלח טריף: אבל כאן מדברים על ייצוג הולם.

מאיר שטרית: אם כך זה צריך להיות בוועדת החוקה.

סאלח טריף: מי בעד שהנושא יידון בוועדת החוקה, חוק ומשפט?

סאלח טריף: מי נגד?

סאלח טריף: ה צ ב ע ה בעד – רוב נגד – אין

סאלח טריף: הנושא יידון בוועדת החוקה, חוק ומשפט.

סאלח טריף: הצעת חוק שירות הקבע בצבא הגנה לישראל (גמלאות) (תיקון – קצבאות לחיילי יחידות השדה), התש"ס-2000, של חבר הכנסת אבשלום וילן וקבוצת חברי-כנסת.

סאלח טריף: נשמעו הצעות להעביר את הצעת החוק לדיון בוועדת החוץ והביטחון או לוועדת העבודה והרווחה והבריאות או לוועדת הכספים.

צבי ענבר: על-פי התקנון, גמלאות ותגמולים זה ועדת העבודה והרווחה.

מאיר שטרית: אני מציע את ועדת הכספים.

סאלח טריף: אני בעד ועדת הכספים.

סאלח טריף: מי בעד שהנושא יידון בוועדת הכספים?

סאלח טריף: מי נגד?

סאלח טריף: ה צ ב ע ה בעד – רוב נגד – אין

סאלח טריף: הנושא יעבור לדיון בוועדת הכספים.

מאיר שטרית: אני מבקש רביזיה.

סאלח טריף: אתה יכול לבקש רביזיה, אבל אני רשאי לשקול אם לקיים את הרביזיה עכשיו.

מאיר שטרית: בוטלה הרביזיה.

ענת מאור: אני מבקשת רביזיה.

סאלח טריף: ההצבעה על הרביזיה תהיה מחר, בנוכחות חבר הכנסת אבשלום וילן.

סאלח טריף: הצעת חוק מעמד ותיקי מלחמת העולם השנייה (תיקון – ותיק מלחמה נזקק), התש"ס-2000, של חבר הכנסת יורי שטרן וקבוצת חברי-כנסת.

סאלח טריף: נשמעו הצעות להעביר את הצעת החוק לדיון בוועדת העלייה, הקליטה והתפוצות.

צבי ענבר: הנושא צריך להידון בוועדת העבודה והרווחה או בוועדת העלייה והקליטה.

סאלח טריף: אני בעד ועדת הכלכלה.

סאלח טריף: מי בעד שהנושא יידון בוועדת הכלכלה?

סאלח טריף: מי נגד?

סאלח טריף: ה צ ב ע ה בעד – רוב נגד – אין

סאלח טריף: הנושא יידון בוועדת הכלכלה.

סאלח טריף: הצעת חוק שיעורי עזר לתלמידים עולים, התש"ס-2000, של חבר הכנסת גנדי ריגר.

סאלח טריף: למה תלמידים ותיקים לא?

שאול יהלום: אני מציע את ועדת החינוך.

סאלח טריף: אני מבקש לא לקיים על זה הצבעה.

סאלח טריף: הצעת חוק לתיקון חוק סדר הדין הפלילי (נוסח משולב) (ביטול – כפל הקנס), התש"ס-2000, של חבר הכנסת אמנון כהן.

סאלח טריף: נשמעו הצעות להעביר את הדיון בהצעת החוק לוועדת החוקה, חוק ומשפט או לוועדת הכספים.

שאול יהלום: ועדת החוקה.

סאלח טריף: מי בעד שהנושא יידון בוועדת החוקה?

סאלח טריף: מי נגד?

סאלח טריף: ה צ ב ע ה בעד – רוב נגד – אין

סאלח טריף: הנושא יידון בוועדת החוקה, חוק ומשפט.

סאלח טריף: הצעות חוק לייעול פרסום חוקי עזר (תיקוני חקיקה), התש"ס-1999, של חבר הכנסת אמנון רובינשטיין.

סאלח טריף: מי בעד שהנושא יידון בוועדת החוקה?

סאלח טריף: מי נגד?

סאלח טריף: ה צ ב ע ה בעד – רוב נגד – אין

סאלח טריף: הנושא יידון בוועדת החוקה, חוק ומשפט.

סאלח טריף: הצעת חוק סדר הדין הפלילי (נוסח משולב) (תיקון – העברת חומר החקירה לתובע ללא כל המלצה), התש"ס-2000, של חבר הכנסת דוד אזולאי וקבוצת חברי-כנסת.

סאלח טריף: אני בעד שהנושא יידון בוועדת החוקה, חוק ומשפט.

דוד אזולאי: אני מבקש שהנושא יידון בוועדת הפנים.

סאלח טריף: כמי שהיה יו"ר ועדת הפנים לפניך, אני ממליץ לך להשאיר את זה באכסניה הנכונה.

סאלח טריף: מי בעד שהנושא יידון בוועדת החוקה?

סאלח טריף: מי נגד?

סאלח טריף: ה צ ב ע ה בעד – רוב נגד – 1

סאלח טריף: הנושא יידון בוועדת החוקה, חוק ומשפט.

דוד אזולאי: אני מבקש רביזיה.

סאלח טריף: בסדר.

סאלח טריף: קביעת ועדה לדיון בהצעה לסדר-היום בנושא "המשבר בענפי המשק בעקבות המצב המדיני", של חברי הכנסת יורי שטרן ויאיר פרץ.

סאלח טריף: נשמעו הצעות להעביר את הדיון בהצעה לסדר-היום לוועדת העבודה והרווחה או לוועדת הכלכלה.

יאיר פרץ: אני מבקש שהנושא יעבור לדיון בוועדת העבודה והרווחה.

סאלח טריף: מי בעד שהנושא יידון בוועדת העבודה והרווחה?

סאלח טריף: מי נגד?

סאלח טריף: ה צ ב ע ה בעד – רוב נגד – אין

סאלח טריף: הנושא יידון בוועדת העבודה והרווחה.

סאלח טריף: הישיבה נעולה.

סאלח טריף: תודה רבה.